Veljeskunnan seksikilpailu herättää pahennusta Yhdysvalloissa – kilpailivat, kuka pääsee sänkyyn painavimman naisen kanssa

Cornellin yliopistossa toimivan Zeta Beta Tau -veljeskunnan toimintaa tarkkaillaan jatkossa tiukasti.

Yhdysvalloissa on noussut kohu Cornellin yliopistossa toimivan veljeskunnan viime vuonna järjestämästä kilpailusta, jossa veljeskunnan uusiksi jäseniksi mielivät miehet vertailivat härskissä kilpailussa naisten painoa. ”Sika-roastiksi” kutsutussa kisassa eniten pisteitä sai se mies, joka harrasti seksiä mahdollisimman painavan naisen kanssa.

Kisasta ei saanut kertoa naisille, mutta asia tuli kuitenkin lopulta ilmi. New Yorkin osavaltiossa Ithacassa sijaitsevaan yliopistoon kohdistuvasta kohusta uutisoi ensimmäisenä Cornell Daily Sun, mutta sittemmin aiheesta ovat kirjoittaneet myös suuremmat tiedotusvälineet, kuten esimerkiksi New York Post ja Fox News.

Kun tieto ”sika-roastista” levisi kuitenkin, aloitettiin yliopistossa tutkinta Zeta Beta Tau -veljeskunnan toiminnasta. Yliopiston veljeskuntien ja sisarkuntien tekemisiä valvova raati sai tutkinnan päätökseen tammikuussa ja julkisti yliopiston sivuilla lausuntonsa, jonka mukaan veljeskunnan kilpailut on tulkittavissa seksuaaliseksi häirinnäksi ja yliopiston sääntöjen vastaiseksi toiminnaksi.

Veljeskunnan toiminta on laitettu koeajalle ja tarkkailuun kahdeksi vuodeksi. Yliopiston mukaan veljeskunnan tulee lisäksi osallistua ainakin kahteen tapahtumaan viikon aikana, jolloin yliopistolla käsitellään seksuaalista väkivaltaa.

Myös veljeskunta on julkisessa lausunnossaan sanonut, että julki tulleet tiedot sotivat sen arvoja vastaan ja että jäseniksi pyrkivien taustat tarkastetaan jatkossa tarkemmin.

Yliopiston edustaja Ryan Lombardi tuomitsi veljeskunnan kisan jyrkästi Cornell Daily Sunille.

– Käytös, joka halventaa ja epäinhimillistää naisia, edistää ilmapiiriä, jossa seksuaalista väkivaltaa pidetään hyväksyttävänä, hän sanoi.